“Bavariya” pley-offdagi birinchi mag‘lubiyatini Madridda “Atletiko”dan qabul qilib oldi

Futbol bo‘yicha Yevropa Chempionlar Ligasining ikkinchi yarim final o‘yini ham yakunlandi. Madridda Germaniyaning “Bavariya” klubini qabul qilgan “Atletiko” Saul tomonidan kiritilgan yagona gol evaziga muvaffaqiyat qozondi.

Joriy mavsum hisobidan olib qaraganda, “Bavariya” pley-off bosqichidagi 4 ta o‘yinning hech birida mag‘lubiyat alamini totib ko‘rmagandi. Bu safar Xosep Gvardiola jamoasi Madrid klubiga imkoniyatni boy berdi.
Ma’lumot uchun, “Bavariya” Chempionlar Ligasining so‘nggi ikki mavsumi yarim finallarida ham Ispaniya klublariga imkoniyatni boy bergan. Ikki yil muqaddam Madridning “Real” klubi Bundesliga yetakchisini ikki o‘yin natijasiga ko‘ra 5:0 hisobida taslim qilgan bo‘lsa, o‘tgan mavsum “Barselona” 5:3 hisobida muvaffaqiyat qozongandi. Joriy mavsum esa La Liganing boshqa bir klubi “Atletiko” yarim final bosqichida “Bavariya”ni qoldirib ketish uchun muhim qadam tashladi.
“Bavariya” va “Atletiko” klublari o‘rtasidagi javob o‘yini 3-may kuni “Allianz Arena”da bo‘lib o‘tadi.
Yevropa Chempionlar Ligasi
 Yarim final bellashuvi
 27-aprel, chorshanba
Gol: Saul, 11 (1:0).
“Atletiko”: Yan Oblak, Filipe Luis, Koke, Antuan Grizmann, Fernando Torres, Augusto Fernandes, Gabi, Stefan Savich, Saul (Tomas Parti, 85), Xuanfran, Xose Mariya Ximenes.
“Bavariya”: Manuel Noyer, Tyago Alkantara (Tomas Myuller, 70), Xavi Martines, Robert Levandovski, Duglas Kosta, Xabi Alonso, Xuan Bernat (Mehdi Benatia, 77), Filipp Lam, Arturo Vidal, David Alaba, Kingsli Koman (Frank Riberi, 64).